สวัสดีค่ะพอดีเป็นไข้ออกผื่นพอกำลังจะดีขึ้นผื่นแดงกลายเป็นสีดำใช้อะไรถึงหายเป็นจุดดำๆค่ะคุณ
สวัสดีค่ะ หากเป็นไข้ออกผื่น เมื่อหายแล้ว และผื่นสีแดงกลายเป็นสีดำ น่าจะเป็น post-inflammatory hyperpigmentation คือผิวหนังเกิดการผลิตเม็ดสีเพิ่มขึ้น ตามหลังการอักเสบของผิวหนัง จึงทำให้เห็นผิวหนังเป็นสีคล้ำ หรือน้ำตาลดำตรงตำแหน่งที่เคยอักเสบมาก่อน เช่น เกิดตามหลังการมีผื่นต่างๆ การโดนสารเคมีบางชนิด หรือสารต่างๆ ที่ใช้ในชีวิตประจำวัน เช่น น้ำยาล้างห้องน้ำ เป็นต้น หรือเกิดหลังจากที่เคยมีแผลมาก่อน เป็นต้นโดยปกติ รอยคล้ำหรือรอยดำดังกล่าว จะค่อยๆ จางหายไปเองในระยะเวลานานเป็นเดือน แต่หากจะให้หายเร็วขึ้น อาจใช้ผลิตภัณฑ์ที่ช่วยลดรอยดำจากการเกิดแผล ซึ่งมีขายตามร้านขายยาหรือคลินิก แต่ไม่แนะนำให้ซื้อจากแหล่งที่ไม่น่าเชื่อถือ เช่น ตลาดนัด อินเตอร์เน็ต เนื่องจากอาจมีส่วนผสมของสเตียรอยด์ ซึ่งจะทำให้ผิวขาวขึ้นได้เร็วจริง แต่ผิวจะบางลงถาวร และเมื่อหยุดใช้จะเกิดปัญหาผิวต่างๆตามมาได้ส่วนใหญ่ในผลิตภัณฑ์ที่ช่วยลดรอยดำ จะมีส่วนผสมคล้ายๆ กัน เช่น สารที่เร่งการผลัดเซลล์ผิว เช่น กรดผลไม้ (AHA), กรดซาลิไซลิก (BHA), สารที่ยับยั้งกระบวนการสร้างเม็ดสีภายในเซลล์สร้างเม็ดสีโดยตรง เช่น วิตามินซี อาร์บูติน สารสกัดจากใบหม่อน สารสะกัดชะเอมเทศ เป็นต้น